Die NG Gemeente Piketberg is die oudste gemeente van die NG Kerk tussen Malmesbury en Clanwilliam. Dis die 23ste gemeente wat in die Kaapkolonie gestig is, maar omdat die NG Gemeente Stockenström nie meer bestaan nie, is dit nou die 22ste oudste. Die gemeente Piketberg is in die jaar 1833 afgestig. In Mei 1833 is die eerste kerkraad deur die goewerneur, sir Galbraith Lowry Cole, aangestel. Op 23 Julie 1833 is ds. William Robertson van Clanwilliam as konsulent aangestel en die eerste diens vir die nuwe gemeente is deur hom op Groenvlei gehou. Die eerste kerkraad is later op Deze Hoek ingeseën. Oudl. Burger het aangebied om op eie koste ’n voorlopige kerk op Deze Hoek te bou en het reeds daarmee begin toe hy teen die einde van 1834 oorlede is. Ná herhaalde mislukte pogings om die waterryke plaas Klein Vogelvallei van die weduwee Gideon Rossouw vir dorps- en kerkgrond aan te koop, het goewerneur Cole die goewermentsplaas Grootfontein gratis aan die kerkraad afgestaan. Dr. Robertson, die stigter van die gemeente, is van Clanwilliam na Swellendam verplaas en ds. J.C. Moorrees van Swartland het konsulent van Piketberg geword (1834–’80).